ออมสินยังวุ่น สคร.ขยับตัวแก้ปมสรรหา
คลังร่อนหนังสือกดดัน “พรรณี” ลาออกจากประธานสรรหา ผู้อำนวยการธนาคารออมสินคนใหม่
4 มิ.ย. 2555

คลังร่อนหนังสือกดดัน “พรรณี” ลาออกจากประธานสรรหา ผู้อำนวยการธนาคารออมสินคนใหม่
แหล่งข่าวกระทรวงการคลัง เปิดเผยว่า เมื่อวันที่ 28 พ.ค.ที่ผ่านมา สำนักงานคณะกรรมการนโยบายรัฐวิสาหกิจ (สคร.) ได้ทำหนังสือถึงนางพรรณี สถาวโรดม ประธานธนาคารออมสิน และประธานกรรมการสรรหาผู้อำนวยการธนาคารออมสินคนใหม่อีกครั้ง โดยระบุว่ามติคณะรัฐมนตรี (ครม.) เดือน มิ.ย. 2552 ห้ามไม่ให้ประธานรัฐวิสาหกิจเป็นประธานกรรมการสรรหาผู้บริหาร หรือเป็นประธานกรรมการชุดอื่นในหน่วยงานหรือองค์กรอีก เพื่อให้เกิดความโปร่งใสในการบริหารจัดการองค์กร 
ดังนั้น เมื่อมติ ครม.บอกว่า ประธานกรรมการไม่ควรเป็นประธานสรรหา หรือเป็นประธานกรรมการชุดเล็กชุดอื่นอีก เพราะเคยมีกรณีก่อนหน้านี้ว่าประธานกรรมการควบตำแหน่งประธานบริหารด้วย ทำให้กระทบต่อเรื่องความโปร่งใสในการบริหารงาน เช่นเดียวกับกรณีนี้ ทั้งนี้ก็ขึ้นอยู่กับนางพรรณีว่าจะลาออกจากกรรมการสรรหารือไม่ เพราะเป็นเรื่องของธรรมาภิบาลองค์กร
สัปดาห์ก่อน สคร.ได้แจ้งให้นางพรรณีทราบถึงมติ ครม.ดังกล่าวแล้ว และได้รับการยืนยันว่าจะลาออก แต่สุดท้ายนางพรรณีได้เปลี่ยนใจไม่ลาออกตามที่แจ้งไว้ 
แหล่งข่าวธนาคารออมสิน เปิดเผยว่า เมื่อสัปดาห์ที่ผ่านมานางพรรณีได้เรียกประชุมคณะกรรมการสรรหาเป็นการเร่งด่วน เพื่อกำหนดคุณสมบัติของผู้สมัคร โดยมีการกีดกันนายเลอศักดิ์ จุลเทศ ผู้อำนวยการธนาคารออมสิน ด้วยการกำหนดอายุผู้สมัคร ซึ่งทำให้นายเลอศักดิ์ที่มีอายุ 58 ปี ไม่สามารถสมัครได้